Men efter at Venstres gruppe i Borgerrepræsentationen har valgt at bakke op om et forslag om at få undersøgt mulighederne for at flytte byggeriet, så er Frank Jensen altså blevet tvunget til at vende på en tallerken.

Jeg har selvfølgelig også lyttet til den massive kritik, der har været ude i byen blandt københavnerne for at bygge på lige netop det sted. Overborgmester Frank Jensen (S)

- Jeg lytter og kan konstatere, at jeg ikke længere har noget flertal blandt de partier, der oprindeligt var med til at beslutte, hvor der skulle bygges i Ørestaden for at vi kunne finansiere det metrobyggeri, som vi besluttede for 25 år siden, forklarer han.

- Der appellerer jeg jo selvfølgelig så til de partier, som nu er løbet fra én aftale, om at de ikke også løber fra en ny aftale.

Foruden Venstre er De Konservative, SF, Enhedslisten, Radikale og Alternativet ifølge TV2 Lorry også i tvivl om, placeringen er den rigtige.

Det er 19 hektar eller cirka 6 procent af det københavnske naturområde Amager Fælled, der står overfor at blive lavet om til omkring 2.500 boliger.

Beslutningen om byggeriet blev taget tilbage i 1994. Her blev det vedtaget, at området skal sælges og udlægges til boliger i forbindelse med finansieringen af metrobyggeriet.

To mia. kr. skal findes

Det er planen, at byggegrunden skal indbringe omkring to milliarder kroner til kommunen - penge, som allerede er blevet brugt til at bygge metro.

Og den regning skal betales, understreger overborgmesteren, og derfor skal de 2.500 boliger stadigvæk bygges.

- Den regning kan vi ikke bare parkere til vores børn og børnebørn, siger han.

Frank Jensen kan dog ikke med sikkerhed sige, at det vil indbringe to milliarder kroner, hvis man bygger boligerne på den nye grund. Det skal først undersøges, siger han.